SIRI ออกหุ้นกู้ชุดใหม่วงเงิน 5 พันลบ. ตั้ง 4 แบงก์ใหญ่ลุยขาย 7 ส.ค.นี้
SIRI ออกหุ้นกู้ชุดใหม่วงเงิน 5 พันลบ. ตั้ง 4 แบงก์ใหญ่ลุยขาย 7 ส.ค.นี้ เล็งนำเงินชำระคืนหุ้นกู้ชุดเดิม-ขยายธุรกิจ หนุนยอดขายโตเข้าเป้า 45,000 ลบ.
6 ส.ค. 2561

นายวันจักร์ บุรณศิริ ประธานผู้บริหารสายการเงินและสนับสนุนธุรกิจ บริษัท แสนสิริ จำกัด (มหาชน)หรือ SIRI เปิดเผยว่า บริษัทเตรียมออกและเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี มูลค่าเสนอขายไม่เกิน 5,000 ล้านบาท ด้วยอัตราดอกเบี้ยคงที่ 3.20% ต่อปี จ่ายดอกเบี้ยทุก ๆ 3 เดือนตลอดอายุของหุ้นกู้ ซึ่งกำหนดราคาเสนอขาย 1,000 บาทต่อหน่วย มูลค่าจองซื้อขั้นต่ำ 100,000 บาท และทวีคูณของ 100,000 บาท
โดยจะแบ่งการเสนอขายออกเป็น 3 ช่วง ได้แก่ ช่วงที่หนึ่ง วันที่ 7 – 8 สิงหาคม 2561 สำหรับผู้ถือหุ้นกู้ SIRI188A, ช่วงที่สอง วันที่ 10 สิงหาคม 2561 สำหรับผู้ถือหุ้นกู้ปัจจุบันของแสนสิริ ชุดใดชุดหนึ่ง และช่วงที่สามวันที่ 20 – 22 สิงหาคม 2561 สำหรับผู้ลงทุนประชาชนทั่วไป และผู้ลงทุนสถาบัน
สำหรับวัตถุประสงค์ของการเสนอขายหุ้นกู้ครั้งนี้ เพื่อใช้ในการชำระคืนหุ้นกู้ SIRI188A ที่จะถึงกำหนดชำระในวันที่ 23 สิงหาคม 2561 และเป็นเงินทุนหมุนเวียนในการดำเนินกิจการของบริษัทให้เติบโตตามเป้าหมาย เนื่องจากปีนี้บริษัทตั้งเป้าหมายเติบโตสูงสุดเป็นประวัติการณ์ที่ระดับ 45,000 ล้านบาท
สำหรับหุ้นกู้ดังกล่าว บริษัทเตรียมเปิดจำหน่ายในเดือนสิงหาคมนี้ผ่าน สถาบันการเงิน 4 แห่ง ประกอบด้วย ธนาคารกรุงเทพ จำกัด (มหาชน) หรือ BBL (ยกเว้นสาขาไมโคร), ธนาคารกรุงไทย จำกัด (มหาชน) หรือ KTB, ธนาคารกสิกรไทย จำกัด (มหาชน) หรือ KBANK และธนาคารไทยพาณิชย์ จำกัด (มหาชน) หรือ SCB
อีกทั้งในครึ่งปีหลังมีแผนเปิดตัวโครงการใหม่อีก 15 โครงการ มูลค่ารวม 36,900 ล้านบาท หลังจากในช่วงครึ่งปีแรกทำยอดขายได้แล้ว 24,000 ล้านบาท เติบโตขึ้นถึง 62% จากช่วงเดียวกันของปีก่อน และคิดเป็น 53% จากเป้าหมายยอดขายที่ตั้งไว้ 45,000 ล้านบาท
โดยความสำเร็จมาจากการที่ลูกค้าให้การตอบรับที่ดีในทุกโครงการ ทั้งคอนโดมิเนียม บ้านเดี่ยว และทาวน์เฮาส์ โดยเฉพาะคอนโดมิเนียมที่ได้รับการตอบรับที่ดีทั้งในกรุงเทพฯ และต่างจังหวัด รวมถึงในกลุ่มลูกค้าทั้งคนไทยและชาวต่างชาติ โดยการเสนอขายหุ้นกู้ในครั้งนี้เป็นการระดมทุนที่ช่วยให้บริษัทรักษาต้นทุนทางการเงินให้อยู่ในระดับต่ำได้ต่อเนื่อง
ทั้งนี้ หุ้นกู้แสนสิริได้รับการจัดอันดับความน่าเชื่อถือที่ระดับ “BBB+” แนวโน้ม “คงที่” จากบริษัท ทริส เรทติ้ง จำกัดเมื่อวันที่ 5 กรกฎาคม 2561 ที่ผ่านมา สะท้อนให้เห็นถึงสถานะความเป็นผู้นำของบริษัทและผลการดำเนินงานในช่วงที่ผ่านมาในการพัฒนาที่อยู่อาศัย ตลอดจนแบรนด์ที่แข็งแกร่งเป็นที่ยอมรับในที่อยู่อาศัยทุกประเภททั้ง คอนโดมิเนียม  บ้านเดี่ยว และทาวน์เฮาส์ รวมถึงความครอบคลุมในทุกระดับราคา
 